[{"text_idx": "#000009", "text": "Rhoddwyd y gorau i gyfarfodydd wyneb yn wyneb ac, fel y mwyafrif o fudiadau, aethom ati i ddefnyddio\u2019r rhyngrwyd. Cyflwynodd yr elusen brotocolau newydd ar gyfer ein beicwyr, er mwyn lleihau cyswllt a chroeshalogi. Fe wnaeth cwmni\u0308au gin o Gymru fel Distyllfa Gw\u0302yr ein helpu ni trwy ddarparu hylif diheintio dwylo i\u2019w gadw ar ein beiciau."}, {"text_idx": "#000010", "text": "Mewn sgyrsiau a\u0302 byrddau iechyd lleol fe ddechreuom drafod y ffordd orau i ni fedru helpu yn yr argyfwng oedd ar y gorwel. Penderfynwyd, mewn ymgynghoriad a\u0302 Llywodraeth Cymru, i beidio a\u0302 defnyddio ein hadnoddau ar ddosbarthu presgripsiynau o fferyllfeydd cymunedol, gan y gallem gael ein defnyddio\u2019n well mewn mannau eraill."}, {"text_idx": "#000011", "text": "Dyma oedd ein neges i\u2019n gwirfoddolwyr ym mis Mawrth i bob pwrpas"}, {"text_idx": "#000012", "text": "\u2018Mae gennym yr hyfforddiant i ddelio a\u0302 beth bynnag sydd angen ei gludo ar y GIG a\u2019i gael o A i B mor gyflym a diogel a\u0302 phosibl. Mae gennym y prosesau a\u2019r adnoddau i gyflawni hyn mewn ymateb i ddim ond un alwad ffo\u0302n."}, {"text_idx": "#000014", "text": "Fel gwirfoddolwyr hyfforddedig, byddwch yn awyddus i gymryd rhan a helpu ond os gwelwch yn dda, byddwch yn amyneddgar. Mae sgyrsiau yn digwydd ar lefel leol a chenedlaethol gyda\u2019n cysylltiadau yn y Gwasanaeth Iechyd. Maent yn ymwybodol o\u2019n galluoedd a dros yr ychydig fisoedd nesaf, bydd angen yr holl help posib ar ein Gwasanaeth Iechyd.\u2019"}, {"text_idx": "#000015", "text": "Ym mis Ebrill dechreuodd ein gwasanaethau ddwysa\u0301u, gan ddyblu nifer y beicwyr gwirfoddol a drefnwyd ar y rota ar ddyletswydd yn y rhan fwyaf o ardaloedd."}, {"text_idx": "#000016", "text": "Cyflwynwyd mwy o feicwyr ar gyfer sawl bwrdd iechyd i alluogi cludo samplau COVID-19 llwybr cyflym trwy gydol yr wythnos gyfan, yn enwedig yn ardal Bwrdd Iechyd Aneurin Bevan. Llwyddwyd i wneud hyn gan fod llawer o\u2019n gwirfoddolwyr ar ffyrlo o\u2019u cyflogaeth arferol a\u0302 tha\u0302l."}, {"text_idx": "#000017", "text": "Mewn cydweithrediad a\u0302 grwpiau Beiciau Gwaed yn Lloegr, roedd ein beicwyr gwaed Powys wedi ymgymryd a\u0302 chludo presgripsiynau fferyllfeydd ysbytai i gyfeiriadau yng nghanolbarth Cymru. Mewn sefyllfa frys ddiweddar ym mis Mehefin, bu grwpiau Beiciau Gwaed yn Wrecsam, Glannau Mersi a Swydd Gaer a Manceinion yn gweithio gyda\u2019i gilydd mewn ymgyrch 3-ffordd."}, {"text_idx": "#000020", "text": "Ym mis Mehefin, gwnaethom gwblhau 813 o dasgau. Mae hwn yn gyfanswm anhygoel ac yn fis arall sy\u2019n torri record. Mae\u2019n dangos y galw ychwanegol y mae\u2019r sefyllfa bresennol yn ei roi ar y GIG, ac felly, arnom ni ein hunain. Mae\u2019r de ychydig yn dawelach ar hyn o bryd ond mae ein gwirfoddolwyr yng ngogledd Cymru yn cael eu cadw\u2019n hynod o brysur gan y rhaglen sgrinio ar gyfer cartrefi gofal."}, {"text_idx": "#000022", "text": "Yn ychwanegol at yr holl ymdrech COVID-19, rhaid cofio hefyd am y \u2018busnes fel arfer\u2019. Mae ein gwasanaeth arferol ac ad-hoc ar gyfer ysbytai ledled Cymru yn parhau."}, {"text_idx": "#000023", "text": "Yr wythnos diwethaf cludwyd sampl o Ysbyty Treforys i Ysbyty Great Ormond Street. Roedd hyn yn cynnwys dau grw\u0302p o Feiciau Gwaed gwirfoddol arall, gan wneud taith a fyddai, trwy gludwr preifat, wedi costio swm 4 ffigur."}, {"text_idx": "#000024", "text": "Yr wythnos hon cludwyd samplau meinwe ar gyfer paru rhoddwyr rhwng ysbyty yng ngogledd Cymru ac ysbytai yn Lerpwl a Manceinion, unwaith eto yn cynnwys dau grw\u0302p o Feiciau Gwaed gwirfoddol arall ac unwaith eto, yn hollol rad ac am ddim."}, {"text_idx": "#000027", "text": "Mae pob un o\u2019n gwirfoddolwyr wedi cyfrannu at wneud Beiciau Gwaed Cymru yr hyn ydyw \u2013 yn alluog i wneud yr ymdrech ddwys ryfeddol hon ar adeg pan oedd ein hangen fwyaf ar y GIG."}, {"text_idx": "#000028", "text": "Yn barod am y tro nesaf"}, {"text_idx": "#000030", "text": "Ond efallai y bydd angen i ni wneud hyn eto. Yn anffodus, mae disgwyl tonnau pellach o COVID-19 ac efallai y bydd ar y GIG ein hangen ni i helpu o hyd. Rydym wedi tystio i ymroddiad cymaint o wirfoddolwyr a rhoddwyr dros yr ychydig fisoedd diwethaf, felly rwy\u2019n hyderus y byddwn yn barod."}, {"text_idx": "#000031", "text": "Mae\u2019r darn yma wedi\u2019i pharatoi gan Helplu Cymru. Mae\u2019r Helplu yn gweithio gyda Chefnogaeth Trydydd Sector Cymru (CGGC a 19 o Gynghorau Gwirfoddol Sirol) a phartneriaid eraill i ddatblygu potensial gwirfoddoli mewn gwasanaethau iechyd a gofal cymdeithasol."}]